b'\n_START_ARTICLE_\nJosip Kav\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nKav\xc4\x8di\xc4\x8d je gimnazijo dokon\xc4\x8dal v Gorici, pravo je \xc5\xa1tudiral v Olomucu (\xc4\x8ce\xc5\xa1ka) in Padovi, kjer je bil promoviran. Po kon\xc4\x8danem \xc5\xa1tudiju je stopil v upravno slu\xc5\xbebo ter slu\xc5\xbeboval v Gorici, Tolminu, Cerknem, Trstu, Malem Lo\xc5\xa1inju, Vodnjanu, Bakru, Vrbovskem in Tr\xc5\xbei\xc4\x8du, prestopil 1852 v sodno slu\xc5\xbebo, bil najprej pisarni\xc5\xa1ki uslu\xc5\xbebenec na sodi\xc5\xa1\xc4\x8du v Bakru, nato preme\xc5\xa1\xc4\x8den v Vrbovsko, 1864 v Tr\xc5\xbei\xc4\x8d, nato v Ajdov\xc5\xa1\xc4\x8dino, kjer je bil zaradi slovenskega pozdrava cesarjevemu namestniku baronu Pinu 1868 upokojen. Po upokojitvi je bil notar v Komnu (1870\xe2\x80\x931886)._NEWLINE_Kav\xc4\x8di\xc4\x8d je narodno zavednost pokazal \xc5\xbee 1849 v tr\xc5\xbea\xc5\xa1ki \xc4\x8ditalnici s svojo proti Nemcem naperjeno pesmijo Vstaja pti\xc4\x8dev. Udele\xc5\xbeeval se je tudi vseh slovenskih taborov. S slovenskim notarskim uradovanjem v Gorici pa je utiral pot sloven\xc5\xa1\xc4\x8dini in si pridobil mnogo zaslug za slovensko \xc5\xa1olstvo v Gorici.'